钦定古今图书集成/明伦汇编/官常典/第528卷 > 来阿八赤
## 钦定古今图书集成/明伦汇编/官常典/第528卷 > 来阿八赤

按《元史》本传：“阿八赤，宁夏人。父术速忽里，归太祖，选
居宿卫，继命掌膳事。宪宗即位，大举伐宋，攻钓鱼山，
命诸将议进取之计。术速忽里言于帝曰：‘川蜀之地，
三分我有其二，所未附者，巴江以下数十州而已。地
削势弱，兵粮皆仰给东南，故死守以抗我师。蜀地岩
险，重庆、合州又其藩屏，皆新筑之城，依险为固。今顿
兵坚城之下，未见其利。曷若城二城之间，选锐卒五
万，命宿将守之，与成都旧兵相出入，不时扰之，以牵
制其援师，然后我师乘新集之锐，用降人为乡导，水
陆东下，破忠、涪、万、夔诸小郡，平其城，俘其民。俟冬水
涸，瞿唐、三峡不日可下，出荆楚，与鄂州渡江诸军合
势。如此，则东南之事，一举可定。其上流重庆、合州，孤
危无援，不降即走矣’。”诸将曰攻城则功在顷刻，反以
其言为迂，卒不用。于是博选宿卫中材力可任用者，
以阿八赤奉命往监元帅纽璘军，遏宋人援兵，驻重
庆下流之铜罗峡，夹江据厓为垒。宋都统甘顺自夔
州溯流西上，乘舟来攻。阿八赤预积薪于二垒，明火
鼓噪，矢石如雨，顺流而进。宋人力战不能支，退保西
岸，敛兵自固。黎明复至，阿八赤身率精兵，缘厓而下，
战舰复进，宋人败走，杀伤数千人。帝闻而壮之，赐银
二铤。宪宗时，阿八赤从父倍道归燕。世祖即位，问以
川蜀之事，阿八赤历陈始末，诵其父前所言以对。世
祖抚掌曰：“当时若从此策，东南其足平乎？朕在鄂渚，
日望上流之声势耳。”至元七年，南征襄樊，发河南北
器械粮储，悉聚于淮西之义阳。虑宋人剽掠，命阿八
赤督运，二日而毕。既还，世祖大悦，以银一铤赐之。十
四年，立尚膳院，授中顺大夫、同知尚膳院事。十八年，
佩三珠虎符，授通奉大夫、益都等路宣慰使都元帅。
发兵万人开运河，阿八赤往来督视，寒暑不辍。有两
卒自伤其手，以示不可用，阿八赤檄枢密并行省奏
闻，斩之以惩不律。运河既开，迁胶莱海道漕运使。二
十一年，调同佥宣徽院事。辽左不宁，复降虎符，授征
东招讨使。阿八赤招徕降附，期以自新，远近帖然。二
十二年，授征东宣慰使都元帅。皇子镇南王征交阯，
授湖广等处行中书省右丞，召见，世祖亲解衣衣之，
并金玉束带及弓矢甲胄赐焉。二十四年，改湖广等
处行尚书省右丞。诏四省所发士马，俾阿八赤阅视。
九月，领中卫亲军千人，翊导皇子至思明州。贼阻险
拒守，于是选精锐，与贼战于女儿关，斩馘万计，馀兵
弃关走。于是大军深入，进至交州，陈日烜空其城而
遁。阿八赤曰：“贼弃巢穴而匿山海者，意待吾之敝而
乘之耳。将士多北人，春夏之交瘴疠作，贼弗就擒，吾
不能持久矣。今出兵分定其地，招降纳附，勿纵士卒
侵掠，急捕日烜，此策之善者也。”时日烜屡遣使约降，
欲以赂缓我师，诸将皆信其说，且修城以居而待其
至。久之，军乏食，日烜不降，拥众据竹洞、安邦海口。阿
八赤率兵往攻之，屡与贼遇，昼夜迎战，贼兵败遁。会
将士多疫不能进，而诸蛮复叛，所得关厄皆失守。乃
议班师，选诸军步骑，命先启行，且战且行，日数十合。
贼据高险射毒矢，将士裹疮以战，诸军护皇子出贼
境，阿八赤中毒矢三首项股皆肿，遂卒。子寄僧为水
达达屯田总管府达鲁花赤。乃颜叛，战于高丽双城。
调万安军达鲁花赤，平黎蛮有功，迁雷州路总管，卒。